Гъэмахуэ зыгъэпсэхупIэхэр къапщытэ
Республикэм и гъэмахуэ лагерхэм, «Кавказ», «Долинск» сабий зыгъэпсэхупIэхэм щыIащ КъБР-м и Правительствэм и УнафэщIым и япэ къуэдзэ, гъэмахуэ зыгъэпсэхугъуэмкIэ, узыншагъэм кIэлъыплъынымрэ сабийхэм гъэмахуэм IэнатIэ етынымкIэ 2016 гъэм республикэ комиссэм и унафэщI Дадэ МуIэед, комиссэм и секретарь Шаваев ТIэхьир, КъБР-м лэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ и министр Тюбеев Альберт, Роспотребнадзорым КъБР-м щиIэ Управленэм и унафэщI Пагуэ Жыраслъэн сымэ.
«Кавказ» санаторэм сабийхэм зыщагъэпсэхунущ зэблэкIыгъуиплIу. Иджыпсту (япэ гупу) абы сабий 800 щыIэщи, 300-р Астрахань къикIащ, адрей 500-р хэти Нартан къуажэм дэт интернат-школым щапI ныбжьыщIэхэм ящыщщ, хэти спорт школхэм (баскетболымкIэ, дзюдомкIэ, волейболымкIэ) я гъэсэнхэщ. ЕтIуанэ гупу зыгъэпсэху-пIэм къэкIуэну поплъэ Шэшэн, Ингуш, Къэрэшей-Шэрджэс, Дагъыстэн республикэхэм щыщ сабийхэм.
КъэпщытакIуэхэм къаплъыхьащ зыгъэпсэхупIэр. Къыхэгъэщыпхъэщ, гъэмахуэ зыгъэпсэхугъуэм санаторэр сыткIи зэрыхуагъэхьэзырар: мыбы хэтщ зыхуей хуэгъэза спорт IуэхущIапIэ, иIэщ футбол, баскетбол щыджэгу губгъуэхэр, къэжыхьыпIэ лъагъуэхэр, нэгъуэщIхэри. ЦIыкIухэм ядэлажьэ тренер- хэм жаIащ сабийхэм загъэпсэхунуи спортым зыхуагъэсэнуи Iэмал хъарзынэ зэраIэр.
Комиссэм хэтхэр еплъащ сабийхэр къызэрызэдэжэм, топ зэрыджэгум. Спорткомплексым а махуэм щIэтт республикэ, урысейпсо зэхьэзэхуэ зэмылIэужьыгъуэхэм ехъулIэныгъэхэр къыщызыгъэлъэгъуа спортсмен ныбжьыщIэхэу «Локобаскет» школ лигэм дыжьын медаль къыщызыхьахэр.
Санаторэм щылажьэхэм мыхьэнэшхуэ ират сабий-хэм ирагъэшхым: махуэм тхуэ ягъашхэ, Iэмал имыIэуи хадэхэкIрэ пхъэщхьэмыщхьэрэ хэту. «Кавказ» зыгъэпсэхупIэм шхапIэу тIу иIэщ. Мыбы щолажьэ IэщIагъэм хуеджа пщафIэхэмрэ Iэнэзехьэхэмрэ. Сабийхэм дохутыр щакIэлъыплъ пэ- шитI яIэщи, зыхуеину псомкIи къызэгъэпэщащ.
Санаторэм цIыкIухэр къафэ зэмылIэужьыгъуэхэм щыхуагъасэ литературэ пшыхьхэр, зэIущIэ гукъинэжхэр ирагъэкIуэкI, ди республикэм и щIыпIэ дахэхэм зыщрагъэплъыхь.
Гулъытэ хэха хуащI зыгъэпсэхупIэм шынагъуэншагъэр къыщызэгъэпэщынми. Плъырхэр жэщми махуэми мэлажьэ, абыхэм ядоIэпыкъу полицей гупыр, зыгуэр къэхъухъужыкъуэмэ, хъыбар зэребгъащIэ кнопкэр. ХъумакIуэхэм санаторэм ихъуреягъыр жэщ-махуэм и кIуэцIкIэ зыбжанэрэ къызэхакIухь.
«Долинск» санаторэм и гугъу пщIымэ, абы иджыпсту зыщагъэпсэху Шэшэн Республикэм къикIа сабий 400-м щIигъум. Абыхэм ди республикэм я щыпэ къакIуэкъым, ящIэ мы зыгъэпсэхупIэр зыхуэдэр. Санаторэр Долинск и щIыпIэ нэхъ дахэм хуозэ, абы и гъунэгъуу псы йожэх, ихъуреягъым лIэщIыгъуэхэр къэзыгъэщIа жыгышхуэхэр итщи, махуэм я нэхъ хуабэ- ри щIыIэтыIэ къыпщащI.
Иджыблагъэ мыбы удз IэрыщI зраубгъуа топ джэгупIэ щащIащи, цIыкIухэр футбол, волейбол щоджэгу. ЗэIущIэхэр, пшыхьхэр щрагъэкIуэкIыу щхьэ зытелъ утыкуи, сабийхэр фильм гъэщIэгъуэнхэм щрагъэплъ пэшышхуи яIэщ. Санаторэр къабзэщ, удз гъэгъахэр щыкуэдщ.
КъэпщытакIуэ гупыр арэзы къищIащ сабийхэм зыщагъэпсэху, я узыншагъэр щрагъэфIакIуэ IуэхущIапIэхэм я лэжьэкIэм. Дадэ МуIэед зыгъэпсэхупIэхэр зыIыгъхэм яжриIащ сабийхэм хуэсакъыну, щэнхабзэ-гъэ-сэныгъэ лэжьыгъэу ирагъэкIуэкIым къыхагъэхъуэну, зэрагъашхэр къазэрыщыхъум теухуауэ цIыкIухэм щIэх-щIэхыурэ яхэупщIыхьыну.
Комиссэм хэтхэм я мурадщ ди республикэм щыIэ нэгъуэщI гъэмахуэ зыгъэпсэхупIэхэми кIуэну.
Токъмакъ Мадинэ,
КъБР-м ЛэжьыгъэмкIэ, цIыхухэр IэнатIэхэмкIэ къызэгъэпэщынымрэ
социальнэ дэIэпыкъуныгъэмкIэ и министерствэм и пресс-IуэхущIапIэм и лэжьакIуэ.
